koek | huiskok | Page 2
Mooileefkos van Halfaampieskraal
Vroeër jare het mooileef-publikasies soos The World of Interiors en Vogue Living opgestapel in my huis. Soos wat die storm-en-drang van die bymekaarmaakjare afgeneem het, kon ek ander mense se kunsversamelings, ontwerperkombuise en welige tuine met pergolas wat drup van bloureen geniet, sonder om die begeer-gebod te oortree.
Ek moet egter bieg, toe ek onlangs blaai deur Halfaampieskraal: The Way we Live, 'n leefstylboek oor lewe op die 2 ½ eeu-oue plaas in die Suidwes-Kaap, kon ek nie die wensdenkery weerstaan om plekke te ruil met die stylvolle, gasvrye boer Jan-Georg Solms en kosfoendi Cobus Geldenhuys nie.
Tot tyd en wyl is ek tevrede dat my sinne gepamperlang word deur fotograaf Ulrich Knoblauch se atmosferiese foto's, die ryk vertellinge en verleidelike resepte. Dis binne maklike bereik op die koffietafel geplaas sodat ek net my hand hoef uit te steek as ek drentel-drentel deur dit wil blaai.
Oral voel ek my tuis, of dit die hoofstuk is oor hulle honde ("ons lewensdoel is om die mense te wees wat ons honde dink ons is"), of oor donker kamers ("die huis is gebou in 'n era waar ontvlugting van die elemente belangriker was as ontwerp'), blomme ("daar is skoonheid in elke stadium van die blom se siklus, van groen botsel tot volblom en die blomblare wat afval op die tafel"); boerdery ("die ganse is al vir generasies hier, hulle dons vul die kwilts, hul eiers 'n delikatesse in die lentetyd").
Ek droom om te slaap in 'n kamer met dik kleimure en donkerfluweelgordyne wat die somerhitte buite hou, dan aan die ontbyttafel die oorgroot servette oop te vou in afwagting vir sjef Mariette Scheltema se ontbyt-croissantkoek – 'n gelaagde heerlikheid van Brie, uie, botter en eiervla gegeur met neutmuskaat en tiemie. Ek wil die legendariese skaappastei proe wat stadig oornag gaargemaak is, sappig, soutig-soet onder 'n botterige kors. "Die nougat parfait, gelaai met haselneute, rooswater en kardamomstof stuur jou vir 'n slapie met 'n glimlag," beloof die voorwoord.
Die resepseksie is soos 'n plesiertuin van bekende en smake: aartappel Anna, baklava en feta-saganaki met bros filo en heuningdrupsels, salm- en skelvisvorm, elegante pecorino soufflé, bonkige appelblatjang, oornag skaapboud, soet uitjies en groenteskottels.
Stadig gebakte Skaapboud
Op Halfaampieskraal word slegs vleis van hul eie Merino kudde gebruik, en slegs skape 20 maande of ouer, soveel geuriger as lamsvleis. Hierdie groot boud is genoeg om 10 mense kos te gee.
5 kg skaapboud
Growwe sout en varsgemaalde peper
5 knoffelhuisies, in die lengte deurgesny
4 groot uie, grofgekap.
60 ml swartbessiejellie
Voorverhit die oond tot 120ᴼC. Vryf die vleis in met sout en peper. Druk knoffel in die holtes. Plaas skaapboud bo-op die gekapte uie in 'n oondbak, giet die rooiwyn oor. Die vleis moet kwartpad in die vloeistof wees, vul water aan indien nodig. Plaas roosmaryntakkies bo-op, bedek dig met foelie, bak 8 ure tot sag en koel af in die vleissap.
Trek die been versigtig uit en breek die vleis op in kleiner stukke.
Gooi die vloeistof deur 'n sif in 'n pan en laat afkoel tot die vet stol en maklik afgeskep kan word. Prut tot die vloeistof met die helfte verminder het. Roer die swartbessiejellie by. Die vleissous moet 'n lekker souterige, vleiserige, asynerige smaak hê. Bedien dit met soet klein uitjies en gremolata.
Vir soet klein uitjies: Bedek 1 kg klein uitjies met kookwater, laat staan tot dit koel genoeg is om te hanteer, dreineer die water en skil. Plaas die uie, 125 ml botter, 65 ml suiker, 15 ml bruinasyn, 2 vars lourierblare (opsioneel), 'n bossie vars tiemie en 2,5 ml sout in 'n kastrol, bedek en kook oor lae hitte tot die uie net-net sag is. Haal die deksel af en laat die uie effens karamelliseer.
1 medium rooikool, gekerf
1 kop broccoli, in blommetjies gesny
1 bos jong spinasie
2 handevol groenbone, kop en stert afgesny
Canola-olie, vir braai
30 ml bruinasyn, verdeel
15 ml geroosterde amandels, grofgekap
Afronding: olyfolie, 1 suurlemoen en geskroei op gasvlam tot die rante verbruin.
Roerbroei die rooikool in die canolaolie, geur met mosterdsade, sout en peper en 15 ml asyn. Verwelk die spinasie in 'n pan en geur met neutmuskaat, sout en peper. Stoom die broccoli tot amper-sag en geur met suurlemoensap- en skil, sout en peper. Stoom die groenbone tot amper-sag en roerbraai in canolaolie, geur met komyn, geroosterde amandels, knoffel, 15 ml asyn, sout en peper.
Bedien die groente kwistig besprinkel met olyfolie en die geskroeide suurlemoene.
350 ml sterk espresso
15 ml gelatienpoeier, opgelos in 125 ml warm water
250 ml room, liggies geklits
Los die suiker in die water op en prut oor lae hitte tot stroperig, sowat 2-3 minute. Voeg die espresso, whisky, koffielikeur, vanielje-essens en sout by die stroop. Voeg die aangemaakte gelatien by, verwyder van die plaat en laat effe afkoel. Giet die mengsel in 8 glasies. Stol in die yskas. Giet 'n lagie geklitse room bo-oor net voor opdiening.
Meer oor Halfaampieskraall: The Way we Live.
Die versamelaarsdroom is uitgegee in samewerking met New Media Publishing. Enigiemand met 'n waardering vir uitstekende foto's, goeie papier en gehalte drukwerk sal die boek begeer. Smulpape sal die 32 resepte geniet, 'n baie goeie aanvulling tot hulle vorige boek Halfaampieskraal Vier Fees. Bestel dit direk aanlyn bestel teen R400 by kraal.biz. www.kraal.biz. Die blad gee ook 'n lys van boekwinkels wat dit aanhou.